Лістападнік  
*Рыгор Ігнаценка*

Неяк асеннім днём блука́ў я са стрэльбай па лесе.

У адным месцы пачуў нейкі нязвыклы енк. Здавалася, быццам нехта злёгку на ляльку націскаў і тая падавала свой голас.

Я асцярожна падышоў да залацістага арэшніку і выглянуў з-за куста.

На невялічкай прагалінцы ляжала струхлелая асіна. А на ёй сойка — прыгожая стракатая птушка. Скача яна ўзбуджана па ствале туды-сюды ды ўвесь час уніз нешта пазірае.

Вось яна, бачу, скокнула на грыб-губу́, што казырком рос на асіне, пры самай зямлі, ухапілася дзюбкай за нешта шэранькае і пацягнула на сябе. Гэта, шэранькае, жаласліва і заенчыла!

Я прыгледзеўся — зайчык! Сойка цягнула яго за вуха. Звярок не адбіваўся ад птушкі, не спрабаваў уцячы, а толькі ўсё енчыў, нібыта прасіўся, каб яго адпусцілі.

— Ах ты, нахабніца![[1]](#footnote-1) — абурыўся я і замахнуўся на птушку рукою. — Прэч адсюль!

Сойка стракатай хусцінкай спалохана мільганула над прагалінкай і з крыкам знікла ў хвойніку.

Я падышоў да бураломіны[[2]](#footnote-2). Зайчык быў зусім яшчэ маленькі і нікуды ад мяне не ўцякаў. Такіх позніх зайчанят паляўнічыя лістападнікамі называюць. Я ўзяў яго ў рукі. Пушысценькі клубочак зусім не баяўся мяне. Я асцярожна паху́каў на яго. Зайчаня прыціснулася да далоні і сцішылася. Толькі зрэдку вялікімі карымі вочкамі бліскала. Але таксама не баязліва, даверліва.

Вельмі мне хацелася гэтага зайчыка дамоў узяць. Вось бы абрадаваліся дзеці такому лясному падарунку. I ўсё ж я ўстрымаўся. Пабаяўся, што кот Барсік, які жыве ў нас, пакрыўдзіць пушысціка.

А каб сойка болей не ква́пілася[[3]](#footnote-3) на зайчаня, я аднёс яго глыбей у лес і пасадзіў пад густую елачку. 3айчыха-маці знойдзе яго там. Няхай жыве малое, няхай патопча зімою мяккі сняжок!

1. *Наха́бнік* — бессаромны і дзёрзкі чалавек. [↑](#footnote-ref-1)
2. *Бурало́міна* — зваленае бурай дрэва. [↑](#footnote-ref-2)
3. *Ква́піцца* — мець жаданне, імкнуцца завалодаць чым-небудзь. [↑](#footnote-ref-3)